**Eturauhasen magneettitutkimus**

Sinulle on varattu aika magneettitutkimukseen. Magneettitutkimuksessa (MRI=magnetic resonance imaging) kuva muodostuu magneettikentän ja radioaaltojen avulla. Röntgensäteitä ei käytetä. Tutkimus on kivuton, eikä sillä ole todettu olevan haittavaikutuksia.

Täytä Magneettitutkimuksen esitietokysely sähköisesti OmaOYS asiointipalvelussa [www.omaoys.fi](http://www.omaoys.fi). Saat tekstiviestillä linkin sähköiseen esitietokyselyyn 7 päivää ennen tutkimusta. Jos et voi täyttää sähköistä kyselyä, täytä paperinen lomake (sivu 3) ja tuo sen mukanasi tutkimukseen. Lomakkeessa on myös yhteystiedot, mikäli sinulla on kysyttävää.

## Näin valmistaudut tutkimukseen kotona

**1. Käy apteekissa**

Peräsuolessa oleva kaasu ja kaasupitoinen uloste häiritsevät kuvien tulkintaa, minkä vuoksi tarvitaan suolen tyhjennys. Osta apteekista ilman reseptiä saatava **Toilax** yhdistelmäpakkaus, joka sisältää 4 tablettia ja pienoisperäruiskeen.

**2. Yhtä päivää ennen tutkimusta**

Ota aamulla 2 tablettia ja illalla toiset 2 tablettia kylmän nesteen kanssa.

**3. Tutkimuspäivänä**

**1)** Tutkimusta varten ole **syömättä ja juomatta neljä (4) tuntia ennen kuvausta**. Lääkkeet voit ottaa pienen nestemäärän kanssa.

**2)** **Laita** 3–4 tuntia ennen tutkimusta, **pienoisperäruiske** pakkauksen ohjeen mukaan peräsuoleen, jotta suoli tyhjenee. **Jos tutkimusaikasi on aamulla tai jos tulet kaukaa**, laita peräruiske sairaalassa noin tuntia ennen tutkimusaikaa.

**3)** Poista korut ja lävistykset etukäteen. Lääkelaastarit ja glukoosimittarit poistetaan magneettiosastolla, älä vaihda uutta ennen kuvausta.

## Näin valmistaudut tutkimukseen sairaalassa

Riisu magneettiosastolla pukukoppiin metallia sisältävät vaatteet esimerkiksi vetoketjulliset takit, puserot ja housut. Tarvittaessa saat sairaalan vaatteet. Puhelimen, lomapakon, kellon ym. voit jättää pukukopissa olevaan lukolliseen kaappiin.

Kerro vastaanottavalle hoitajalle, **jos suolesi ei ole tyhjentynyt**. Tutkimus onnistuu paremmin, kun suoli on tyhjentynyt ja sisältää mahdollisimman vähän ilmaa/kaasua. Jos suolesi ei ole tyhjentynyt, sinulle voidaan laittaa hetkeksi pieni muovinen putki (katetri) peräsuoleen. Putken avulla poistetaan suoleen jäänyt ilma. Jos joudut odottelemaan tutkimukseen pääsyä, voit kävellä, sillä sekin auttaa vähentämään ilmaa peräsuolessa.

Jos tutkimuksessa tarvitaan tehosteainetta, sinulle laitetaan kanyyli kyynärvarren verisuoneen.

## Näin tutkimus tapahtuu

Magneettitutkimuslaite on molemmista päistä avoin, valaistu ja hyvin tuuletettu tunneli (sisähalkaisija 70 cm ja pituus 1,6 m). Saat tutkimuksen ajaksi hälytyskellon käteesi ja pystyt myös puhumaan tutkimusta tekevän hoitajan kanssa.

Tutkimuksen aikana makaat selälläsi mahdollisimman mukavassa asennossa. Hoitaja asettelee vatsasi päälle peittomaisen radiotaajuuslähettimen (kela), jonka avulla saadaan kuvat. On tärkeää, että pysyt paikoillasi tutkimuksen ajan. Magneettilaite käyttää voimakasta ääntä kuvatessaan. Tämän vuoksi saat kuulosuojaimet. Jos haluat, voit kuunnella niiden kautta myös radiota. Tutkimuksen aikana sinulle voidaan antaa laskimoon magneettitehosteainetta (Gadolinium) kudosten erottelukyvyn parantamiseksi. Tehosteaine ei sisällä jodia. Tehosteaine poistuu elimistöstä munuaisten kautta virtsaan.

Tutkimus kestää noin 30–60 min. Magneettilaitteella kuvataan myös päivystyspotilaita. Tämä voi vaikuttaa kuvausaikatauluihin ja joudut odottamaan. Varaa tutkimuskäyntiin riittävästi aikaa.

## Tutkimuksen jälkeen

Tutkimus ei vaadi jälkihoitoa. Mikäli tehosteainetta on laitettu, hoitaja poistaa kanyylin ja tarkistaa pistopaikan. Tutkimuksen tuloksesta tiedottaa hoitava lääkäri**.**

## Yhteystiedot/tutkimuspaikka

**Sisäänkäynti**: Oulun yliopistollinen sairaala, OYS, Kiviharjuntie 9, Avohoitotalo, **G ovi**, R-kerros (katutaso) **G-Kuvantaminen** (röntgen).

**Puhelinnumero**: 040 581 1728, voit ottaa yhteyttä arkisin klo 8.00–15.00.

# **Magneettitutkimuksen esitietolomake**

Magneettikuvaus on turvallinen kuvantamismenetelmä, mutta tietyt metalli- ja vierasesineet saattavat aiheuttaa vaaratilanteen/ häiriöitä kuviin, tai rikkoutua kuvauslaitteen voimakkaassa magneettikentässä.

Täytä tämä lomake, vaikka olisit täyttänyt lomakkeen aikaisemminkin. Jos saattajasi tulee mukaan tutkimushuoneeseen, samat asiat koskevat myös häntä.

|  |  |  |
| --- | --- | --- |
| Suku- ja etunimet | | |
| Henkilötunnus | Pituus | Paino |

**Lääkärin vastaanotto- tai soittoaika tutkimustulosten kuulemista varten**\_\_\_\_\_\_\_\_\_\_\_ **pvm/klo**

**Ota yhteyttä puh. (08) 315 2497, jos vastaat kyllä johonkin seuraavista kysymyksistä**

Kyllä \_\_\_ Ei\_\_\_ Sydämentahdistin, hermostimulaattori tai sisäkorvaistute

Kyllä \_\_\_ Ei\_\_\_ Lääkeainepumppu (insuliinipumppu, kipupumppu jne.)

Kyllä \_\_\_ Ei\_\_\_ Muita elektronisia laitteita tai poistetun laitteen johtoja

Kyllä \_\_\_ Ei\_\_\_ Metallisiruja, hauleja tai luoteja

Kyllä \_\_\_ Ei\_\_\_ Häiritsevää ahtaan paikan kammoa?

Kyllä \_\_ Ei \_\_\_ Käytkö dialyysissä?

**Vastaa myös seuraaviin kysymyksiin (ei tarvitse ottaa yhteyttä)**

Kyllä \_\_\_ Ei\_\_\_ Nivelproteeseja; mitä missä? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kyllä \_\_\_ Ei\_\_\_ Muita proteeseja; mitä missä? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kyllä \_\_\_ Ei\_\_\_ Tukilevyjä tai –ruuveja; mitä, missä? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kyllä \_\_\_ Ei\_\_\_ Keinotekoinen sydänläppä

Kyllä \_\_\_ Ei\_\_\_ Välikorvaproteesi

Kyllä \_\_\_ Ei\_\_\_ Verisuoniproteeseja; missä? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kyllä \_\_\_ Ei\_\_\_ Stenttejä; missä? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kyllä \_\_\_ Ei\_\_\_ Shuntteja

Kyllä \_\_\_ Ei\_\_\_ Laskimoportteja tai muita katetreja

Kyllä \_\_\_ Ei\_\_\_ Leikkausklipsejä tai koileja; missä? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kyllä \_\_\_ Ei\_\_\_ Muita vierasesineitä; mitä, missä? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kyllä \_\_\_ Ei\_\_\_ Verensokerisensori (poistettava tutkimuksen ajaksi)

Kyllä \_\_\_ Ei\_\_\_ Insuliinipumppu (poistettava tutkimuksen ajaksi)

Kyllä \_\_\_ Ei\_\_\_ Lääkelaastari (poistettava tutkimuksen ajaksi)

Kyllä \_\_\_ Ei\_\_\_ Kuulolaite (poistettava tutkimuksen ajaksi)

Kyllä \_\_\_ Ei\_\_\_ Lävistyksiä, koruja esim. ripsikoru (poistettava tutkimuksen ajaksi)

Kyllä \_\_\_ Ei\_\_\_ Tatuointeja tai kestopigmentointeja, missä? \_\_\_\_\_\_\_\_\_\_\_\_\_\_\_\_\_\_\_\_\_\_

Kyllä \_\_\_ Ei\_\_\_ Munuaisten vajaatoimintaa (ei ole este tehosteaineen käytölle)

**Tarkentavia tietoja esim. leikkausten ajankohta ja paikka:**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Lomakkeen täyttäjän allekirjoitus**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**